Hihi no wende gũthoma ũhoro ũyũ na %%?
Bibilia Intaneti-inĩ | NEW WORLD TRANSLATION OF THE HOLY SCRIPTURES IN KIKUYU (MATHAYO-KŨGUŨRĨRIO)
Hihi no wende gũthoma ũhoro ũyũ na %%?
-
Ũhoro agĩtuĩka mũndũ (1-18)
-
Ũira wa Johana Mũbatithania (19-28)
-
Jesu, gatũrũme ka Ngai (29-34)
-
Arutwo a mbere a Jesu (35-42)
-
Filipu na Nathanaeli (43-51)
1 O kĩambĩrĩria Ũhoro aarĩ kuo, na Ũhoro aarĩ hamwe na Ngai, na Ũhoro aarĩ ngai.
2 Ũcio aarĩ hamwe na Ngai o kĩambĩrĩria.
3 Indo ciothe ciagĩire kuo kũgerera harĩ we, na gũtirĩ o na kĩmwe kĩagĩire kuo gĩtagereire harĩ we.
Kĩrĩa kĩgĩte kuo
4 kũgerera harĩ we nĩ muoyo, na muoyo ũcio nĩguo warĩ ũtheri harĩ andũ.
5 Na ũtheri ũcio nĩ ũraara nduma-inĩ, no nduma ndĩhotete kũũtooria.
6 Nĩ gwokire mũndũ wetagwo Johana watũmĩtwo nĩ Ngai.
7 Mũndũ ũcio okire arĩ mũira, arute ũira wĩgiĩ ũtheri ũcio, nĩguo andũ a mĩthemba yothe metĩkie kũgerera harĩ we.
8 We tiwe warĩ ũtheri ũcio, no aatũmĩtwo arute ũira wĩgiĩ ũtheri ũcio.
9 Ũtheri wa ma ũrĩa ũheaga andũ a mĩthemba yothe ũtheri warĩ hakuhĩ gũka thĩinĩ wa thĩ.
10 We aarĩ thĩinĩ wa thĩ, na thĩ yagĩire kuo kũgerera harĩ we, no thĩ ndĩamũmenyire.
11 Okire kwao mũciĩ, no andũ ao matiamwĩtĩkĩrire.
12 No rĩrĩ, arĩa othe maamwamũkĩrire-rĩ, nĩ aamaheire mweke wa gũtuĩka ciana cia Ngai, tondũ nĩ moonanirie wĩtĩkio harĩ rĩĩtwa rĩake.
13 Na matiaciarirũo kuumana na thakame kana wendi wa mwĩrĩ, o na kana wendi wa andũ, no maaciarirũo kuumana na Ngai.
14 Ũhoro agĩtuĩka mũndũ na agĩikarania na ithuĩ, na tũkĩĩyonera riri wake, riri o ta ũrĩa mũrũ wa mũmwe agĩaga naguo kuuma kũrĩ ithe; na nĩ eetĩkĩrĩkĩte harĩ Ngai na aarĩ na ma.
15 (Johana nĩ aarutire ũira ũmwĩgiĩ, akĩanĩrĩra ũũ: “Ũyũ nĩwe ndaririe ũhoro wake ngiuga atĩrĩ, ‘Ũrĩa ũroka thutha wakwa nĩ mũnene kũrĩ niĩ, nĩ gũkorũo itanaciarũo aarĩ kuo.’”)
16 Nĩ gũkorũo ithuothe nĩ twaamũkĩrire ũtugi mũnene kuuma kũrĩ we tondũ we aiyũirũo nĩ ũtugi.
17 Tondũ Watho waheanirũo kũgerera Musa-rĩ, ũtugi ũcio mũnene o hamwe na ma ciokire kũgerera Jesu Kristo.
18 Gũtirĩ mũndũ ũrĩ wona Ngai o na rĩ; mũrũ wa mũmwe ũrĩa ũrĩ harĩ Ithe nĩwe ũmũguũrĩtie.
19 Ũyũ nĩguo ũira ũrĩa Johana aarutire rĩrĩa Ayahudi maatũmire athĩnjĩri-Ngai na Alawii kuuma Jerusalemu makamũũrie ũũ: “Wee nĩwe ũ?”
20 Nake ndaakaanire no agĩtĩkĩra, akiuga: “Niĩ ti niĩ Kristo.”
21 Nao makĩmũũria: “Wee-rĩ, ũkĩrĩ ũ? Wee nĩwe Elija?” Nake akĩmacokeria: “Aca.” “Wee nĩwe mũnabii ũrĩa weranĩirũo?” Akĩmacokeria: “Aca!”
22 Nĩ ũndũ ũcio makĩmwĩra atĩrĩ: “Wee ũkĩrĩ ũ? Twĩre nĩguo tũgacokerie arĩa megũtũtũmĩte. Ũngiuga atĩa ũhoro-inĩ waku wee mwene?”
23 Nake akiuga: “Nĩ niĩ mũgambo wa mũndũ ũraanĩrĩra werũ-inĩ akiugaga, ‘Rũngai njĩra ya Jehova,’ o ta ũrĩa mũnabii Isaia oigire.”
24 Andũ acio maatũmĩtwo nĩ Afarisai.
25 Nĩ ũndũ ũcio makĩmũũria atĩrĩ: “Na ũkĩbatithanagia nĩkĩ angĩkorũo wee tiwe Kristo kana Elija kana mũnabii ũrĩa weranĩirũo?”
26 Johana akĩmacokeria akĩmeera: “Niĩ batithanagia na maĩ. Kũrĩ mũndũ ũrĩ gatagatĩ-inĩ kanyu, ũrĩa inyuĩ mũtoĩ,
27 ũrĩa ũroka thutha wakwa, na ũcio ndirĩ mwagĩrĩru wa kuohora rũrigi rwa kĩratũ gĩake.”
28 Maũndũ macio meekĩkire Bethania mũrĩmo wa Jorodani, kũrĩa Johana aabatithanagĩria.
29 Mũthenya ũrĩa warũmĩrĩire, akĩona Jesu agĩthiĩ erekeire harĩ we, akiuga: “Ta rorai, Gatũrũme ka Ngai karĩa keheragia mehia ma andũ!
30 Ũyũ nĩwe ndoigire ũhoro wake atĩrĩ: ‘Thutha wakwa nĩ haroka mũndũ mũnene kũrĩ niĩ, nĩ gũkorũo itanaciarũo aarĩ kuo.’
31 O na niĩ ndiamũmenyaga, no njũkĩte kũbatithania na maĩ nĩguo we amenyeke wega harĩ Isiraeli.”
32 Johana ningĩ nĩ aarutire ũira akiuga: “Nĩ ndonire roho ũgĩikũrũka kuuma igũrũ ũtariĩ ta ndutura, na ũgĩikara igũrũ rĩake.
33 O na niĩ ndiamũmenyaga, no Ũrĩa wandũmire batithanagie na maĩ aanjĩrire ũũ: ‘Mũndũ ũrĩa wee ũkona roho waikũrũka na ũikare igũrũ rĩake, ũcio nĩwe ũbatithanagia na roho mũtheru.’
34 Na niĩ nĩ nyonete ũndũ ũcio, na nĩ ndutĩte ũira atĩ ũcio nĩwe Mũrũ wa Ngai.”
35 O rĩngĩ mũthenya ũrĩa warũmĩrĩire, Johana aarũgamĩte arĩ hamwe na arutwo ake erĩ,
36 na rĩrĩa onire Jesu agĩthianga, akiuga: “Ta rorai, Gatũrũme ka Ngai!”
37 Rĩrĩa arutwo acio erĩ maaiguire ũguo, makĩrũmĩrĩra Jesu.
38 Nake Jesu akĩĩhũgũra, na rĩrĩa onire mamũrũmĩrĩire, akĩmoria atĩrĩ: “Nĩ kĩĩ mũracaria?” Makĩmwĩra: “Rabii (ũguo nĩ kuuga “Mũrutani”), ũraikara kũ?”
39 Akĩmeera: “Ũkai na nĩ mũkuona.” Nĩ ũndũ ũcio magĩthiĩ na makĩona kũrĩa aaikaraga, na magĩikara nake mũthenya ũcio; hĩndĩ ĩyo kwarĩ ta thaa ikũmi cia hwaĩ-inĩ.
40 Andrea, ũrĩa warĩ mũrũ wa nyina na Petero, aarĩ ũmwe wa acio erĩ maaiguire ũrĩa Johana oigire na makĩrũmĩrĩra Jesu.
41 Nake akĩamba gũcemania na mũrũ wa nyina Simoni na akĩmwĩra atĩrĩ: “Nĩ tuonete Mesia” (kiugo kĩrĩa gĩtaũragwo “Kristo”),
42 na akĩmũtwara kũrĩ Jesu. Rĩrĩa Jesu aamũrorire, akĩmwĩra: “Wee nĩwe Simoni, mũrũ wa Johana; ũrĩtagwo Kefa” (kiugo kĩrĩa gĩtaũragwo “Petero”).
43 Mũthenya ũrĩa warũmĩrĩire, Jesu eendaga gũthiĩ Galili. Agĩcemania na Filipu akĩmwĩra ũũ: “Tuĩka mũrũmĩrĩri wakwa.”
44 Na rĩrĩ, Filipu aarĩ wa kuuma Bethisaida, itũũra rĩrĩa Andrea na Petero mooimĩte.
45 Filipu agĩcemania na Nathanaeli na akĩmwĩra: “Nĩ tuonete ũrĩa wandĩkĩtwo ũhoro wake Watho-inĩ nĩ Musa, na mabuku-inĩ ma Anabii, nĩwe Jesu, mũrũ wa Jusufu, kuuma Nazarethi.”
46 No Nathanaeli akĩmũũria atĩrĩ: “Nĩ kũrĩ kĩndũ kĩega kĩngiuma Nazarethi?” Filipu akĩmwĩra: “Ũka wĩyonere.”
47 Jesu akĩona Nathanaeli erekeire harĩa aarĩ akiuga: “Ta rorai Mũisiraeli kũna ũtarĩ ũhinga.”
48 Nathanaeli akĩmũũria atĩrĩ: “Ũnjũĩ atĩa?” Jesu akĩmũcokeria: “Filipu atanagwĩta, nĩ nguonire rĩrĩa uuma rungu rwa mũkũyũ.”
49 Nathanaeli akĩmwĩra: “Rabii, wee nĩwe Mũrũ wa Ngai, wee ũrĩ Mũthamaki wa Isiraeli.”
50 Nake Jesu akĩmũcokeria atĩrĩ: “Hihi wetĩkia tondũ nĩ ndakwĩra nĩ nguonire rungu rwa mũkũyũ? Nĩ ũkuona maũndũ manene gũkĩra macio.”
51 Agĩcoka akĩmwĩra: “Ngũmwĩra atĩrĩ na ma, nĩ mũkona igũrũ rĩkĩhingũka na araika a Ngai magĩikũrũka kũrĩ Mũrũ wa mũndũ makĩambataga.”
Tũma
Tũma
NEW WORLD TRANSLATION OF THE HOLY SCRIPTURES IN KIKUYU (MATHAYO-KŨGUŨRĨRIO)
Johana 1
Gĩkũyũ
Thoma Bibilia Intaneti-inĩ
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg
kik_Latn kik_Latn kik_Latn unk kik_Latn unk kik_Latn unk kik_Latn unk kik_Latn unk kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn lus_Latn kik_Latn kik_Latn eng_Latn